Райнер Мария Рилке
Сонет

Превод от немски: Петър Велчев, 1979

chitanka.info

Сонет[0]

Новото, приятели, не е в това,

че и без ръце машините работят.

С чудеса преходни мами ви животът —

не избързвайте с хвалебните слова.

Има във вселената неща по-нови

от града, от електрическия ток.

Вижте на звездите древните огньове!

А пък лампите са искри в мрак дълбок.

И трансмисии не могат колелата

на грядущите ни дни да завъртят.

Вечност с вечността говори в тишината.

Не е туй, което виждаме, светът.

Бъдещето ще обхване далнините —

само ако се е сляло с нас самите.

1922

[0] Този сонет и следващият „Ние чуваме: извор шуми край нас“ са създадени едновременно със „Сонети към Орфей“ и са близки с тях по тематика. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.